మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
కోహ్లీకి పోటీగా దూసుకొస్తున్న యంగ్ ప్లేయర్
భారత క్రికెట్లో ప్రస్తుతం విరాట్ కోహ్లీకి సాటి వచ్చేవారెవరూ లేరు. అయితే ఓ యంగ్ ప్లేయర్ మాత్రం కోహ్లీకి గట్టి పోటీని ఇవ్వబోతున్నాడు..
TNN | Updated:
Sep 2, 2016, 01:46PM IST
భారత క్రికెట్లో ప్రస్తుతం విరాట్ కోహ్లీదే హవా. అయితే అతడికి పోటీగా మరో యువ ఆటగాడు దూసుకొస్తున్నాడు. అతడే కర్ణాటక యంగ్ ప్లేయర్ కేఎల్ రాహుల్. క్రికెట్లోని మూడు ఫార్మాట్లలో సెంచరీలు సాధించిన రాహుల్ ప్రస్తుతం మంచి ఊపు మీదున్నాడు. ఇటీవలే ఫ్లొరిడాలో జరిగిన తొలి టీ20లో సెంచరీతో అతడు ప్రపంచ వ్యాప్తంగా క్రికెట్ అభిమానులను ఆకట్టుకున్నాడు. అంతకు ముందు కింగ్‌స్టన్లో విండీస్‌తో జరిగిన టెస్టులోనూ 158 పరుగులు సాధించి సత్తా చాటాడు. కెరీర్ ప్రారంభంలో టెస్టులకు మాత్రమే సరిపోతాడనే అపప్రద రాహుల్‌పై ఉండేది. కానీ తర్వాతి కాలంలో తనను తాను ఎంతగానో మార్చుకున్న రాహుల్ పరిమిత ఓవర్ల క్రికెట్లోనూ తనేంటో ఫ్రూవ్ చేసుకున్నాడు. విరాట్ కోహ్లి, క్రిస్ గేల్, ఏబీ డివిలియర్స్ లాంటి అద్భుత బ్యాట్స్‌మెన్ ఉన్న రాయల్ ఛాలెంజర్స్ బెంగళూరు జట్టులోనూ తనకంటూ ప్రత్యేక స్థానం సంపాదించాడు. అతడి పురోగతిని చూసి ముచ్చటపడిన రవిశాస్త్రి.. ప్రపంచంలోనే అత్యంత ఇంఫ్రూవ్ అయిన క్రికెటర్ రాహులే నంటూ కితాబిచ్చాడు. ‘గత ఏడాది కాలంలో రాహుల్ చాలా ఇంఫ్రూవ్ అయ్యాడు. టెస్టుల్లోనే కాకుండా మిగతా రెండు ఫార్మట్లలోనూ అతడు చక్కగా రాణిస్తున్నాడు. అతడికి మంచి భవిష్యత్తు ఉంది.’ అంటూ రవిశాస్త్రి రాహుల్‌పై ప్రశంసల వర్షం కురిపించాడు. గత ఏడాది కాలంలో కోహ్లి కూడా చక్కటి ప్రదర్శనే కనబరిచాడు. కానీ కోహ్లీతో పోలిస్తే.. రాహుల్ ఎంతో మెరుగయ్యాడు. అతడు ఇదే రీతిలో తన ఆటతీరు మెరుగుపర్చుకుంటే కోహ్లీకి గట్టి పోటీ ఇవ్వడం ఖాయం.